Anders Breidlid

Utdanning og karriere

Breidlid er cand. philol. fra Universitetet i Oslo (1975) og har doktorgrad i afrikansk litteratur/historie  fra School of Oriental and African Studies (SOAS), University of London. Tittelen på dr.gradsavhandlingen er Resistance and Consciousness in Kenya and South Africa (2001).
Breidlid var høgskolelektor/førsteamanuensis ved Nesna lærerhøgskole (1976- 1983) og ved Sagene lærerhøgskole  (1985-1992). Fra 1983 til 1985 var Breidid education coordinator for Kirkens Nødhjelp i Sudan (nåværende Sør-Sudan), og  etablerte Arapi Teacher Training College på slutten av sitt opphold i Sudan.
Etter hjemkomsten fra Sør-Sudan etablerte Breidlid u-landsstudiet ved Sagene lærerhøgskole. U-landsstudiet ble et av de mest søkte studier i den høyere undervisningssektoren i Norge.
I 1992 ble Sagene lærerhøgskole fusjonert med en rekke  andre høgskoler til Bislet høgskolesenter hvor Breidlid ble dens første rektor. I 1994 ble det foretatt en ny høgskolefusjon i Oslo der Breidlid ble dekanus ved den nye Høgskolen i Oslo (1994-97). Under sin dekanperiode etablerte Breidlid blant annet hovedfagsstudiet i flerkulturell og internasjonal utdanning (1997) og Lærerutdanningens internasjonale senter (Centre for International Education) – LINS- (1997) og var leder for LINS-styret fra 1997 til 2007.
Fra 1997 til 1998 var Breidlid visiting scholar ved University of Cape Town i Sør-Afrika. Ved retur til Norge ble Breidlid innvalgt i høgskolestyret for Høgskolen i Oslo og ble i 2005 professor ved samme institusjon. I 2005 var Breidlid på forskningsopphold på Cuba (Institute Pedagogico  Latinamericano y Caribeno, Havana), og ved Pontifica Universidad Catolica de Chile, Santiago/ Villarica, Chile  fra 2008-2009.
Breidlid har, ved siden av å være leder for masterstudiet ved Høgskolen i Oslo i mange år, ledet flere masterprogrammer  i Afrika,  blant annet masterkurset i internasjonal utdanning og utvikling i samarbeid med Ahfad University of Women i Sudan, University of Zambia i Zambia og University of Cape Town i Sør-Afrika (NORHED) og et tilsvarende masterkurs i Sør-Sudan i samarbeid med Upper Nile University og University of Juba (NUCOOP) (i tidsrommet 2008-2012). For 2016 leder han et masterprogram i multicultural and international education for sør-sudanske studenter med støtte fra NORAD. På grunn av borgerkrigen i Sør-Sudan holdes masterkurset ved Hawassa University i Etiopia.

Forskning

Breidlid har ledet flere forskningsprosjekter støttet av Norges forskningsråd, blant annet (med Jean Baxen) “Schooling, Cultural Values and HIV/AIDS in South Africa.” og også “Schooling and Cultural Values in Africa: South Africa and Sudan.”
Hans forskning fokuserer på utdanning og utvikling i det globale Sør med spesiell vekt på tradisjon og modernitet, alternative, ikke-vestlige utdanningsdiskurser, utdanning og lokal kunnskap,  utdanning og konflikt,  HIV/AIDS samt utdanning og bærekraftig utvikling. Breidlid forsker også på afrikansk litteratur og har skrevet og redigert den første historieboka om Sør-Sudan. Breidlid har tidligere forsket og redigert bøker  på feltet amerikansk kulturkunnskap og litteratur.
Breidlid har vært sterkt involvert i freds-og menneskerettighetsarbeid i Afrika. Han ledet bl.a  bl. a Støttegruppa for  Koigi wa Wamwere i mange år på 1990-tallet og var leder for Støttegruppa for fred i Sudan fra 1998 til 2005.
Breidlid har skrevet og redigert flere bøker og skrevet en rekke akademiske artikler, spesielt fra det globale Sør (Latin-Amerika og Afrika ).